
Б е о г р а д


ЗАПИСНИК
55. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ  БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 15. ЈУЛА 2026. ГОДИНЕ


Седница је почела у 11,00 часова.
Седницом је председавао Верољуб Арсић, председник Одбора.
Седници су присуствовали чланови Одбора: Мирослав Алексић, Ана Белоица Мартаћ, Невена Веиновић, Тијана Давидовац, Ило Михајловски, Светлана Милијић и Никола Радосављевић.
Седници су присуствовали заменици чланова Одбора: Стефан Китановић (заменик Ненада Крстића), и Драган Станојевић (заменик Бранка Павловића).
Седници нису присуствовали чланoви Одбора: Душан Бајатовић, Војислав Вујић, Владимир Јелић, Ненад Митровић, Пеђа Митровић, Душан Никезић и Акош Ујхељи нити њихови заменици.
Седници су присуствовали представници Републичке комисије за заштиту права у поступцима јавних набавки: Ирена Грујић, председник и Светлана Ражић заменик председника; представници Канцеларије за јавне набавке: Драгана Марић, в.д. помоћника директора - руководилац Сектора за регулативу и мониторинг над применом прописа о јавним набавкама; представници Комисије за хартије од вредности: Марко Јанковић, председник и Биљана Аговска, руководилац Службе за финансијско пословање; представници Комисије за контролу државне помоћи: Јасмина Трифуновић, члан Савета и Мина Ракић, секретар Комисије.
На предлог председника, Одбор је већином гласова (девет гласова за, један није гласао) утврдио следећи
Д н е в н и   р е д:
1. Разматрање Извештаја о раду Републичке комисије за заштиту права у поступцима јавних набавки у периоду од 01.01.2025. до 31.12.2025. године, који је поднела Републичка комисија за заштиту права у поступцима јавних набавки (број 02-1383/26 од 30. марта 2026. године);
2. Разматрање Извештаја о спроведеном мониторингу за 2025. годину, који је поднела Канцеларија за јавне набавке (број 02-1382/26 од 30. марта 2026. године);
3. Разматрање Годишњег извештаја Комисије за хартије од вредности за 2025. годину који је поднела Комисија за хартије од вредности (број 02-2258/26 од 30. јуна 2026. године);
4. Давање сагласности на Прву измену Финансијског плана Комисије за контролу државне помоћи за 2026. годину, коју је поднела Комисија за контролу државне помоћи (број 400-2540/25-3 од 5. јуна 2026. године).
* * *
Пре преласка на рад по утврђеном дневном реду, Одбор је, већином гласова (девет гласова за, један није гласао), усвојио Записнике са 53. и 54. седнице Одбора, без примедби.
* * *
ПРВА ТАЧКА ДНЕВНОГ РЕДА:  Разматрање Извештаја о раду Републичке комисије за заштиту права у поступцима јавних набавки у периоду од 01.01.2025. до 31.12.2025. године, који је поднела Републичка комисија за заштиту права у поступцима јавних набавки
Председник Одбора подсетио је чланове и заменике чланова Одбора да је чланом 203. ст. 1. и 2. Закона о јавним набавкама утврђено да Републичка комисија за заштиту права у поступцима јавних набавки за свој рад одговара Народној скупштини којој доставља годишњи извештај о свом раду, са свим прописаним деловима које овај извештај обавезно мора да садржи, те да је ова комисија, сагласно наведеним одредбама Закона, дана 30. марта 2026. године поднела  Народној скупштини Извештај о раду у периоду од 1. јануара 2025. до 31. децембра 2025. године. 
Ирена Грујић, председник Републичке комисије за заштиту права у поступцима јавних набавки, представила је Извештај о раду Републичке комисије за заштиту права у поступцима јавних набавки у периоду од 1. јануара 2025. до 31. децембра 2025. године.
           Приликом представљања годишњег извештаја Ирена Грујић је истакла да исти садржи све елементе који су прописани Законом о јавним набавкама, наводећи да се највећи део извештаја  односи  на предмете по којима је Комисија одлучивала а који су разврстани по врсти иницијалног акта који је био основ за поступање, као и да Извештај садржи статистичке податке који се односе на рад Комисије у извештајном периоду. Истакла је да је Комисија радила у пуном саставу кога чине председник и осам чланова, док је у служби било ангажовано 32 саветника који обављају стручне послове. Одржано је 370 седница на којима је донето укупно1253 одлуке, од ког броја је 953 одлука формирано поводом захтева за заштиту права, 54 одлука по основу жалбе наручиоца, 111 одлука по основу захтева за накнаду трошкова поступка заштите права, пет одлука у поступцима заштите права који су поновљени због поступања по пресудама Управног суда, 61 одлука поводом предлога наручиоца за наставак активности и поред поднетог захтева. 
	У извештајном периоду Републичка комисија је поднела 22 захтева за покретање прекршајног поступка, донела пет одлука за новчано кажњавање наручиоца, израдила 37 одговора на тужбу у управном спору, као и 2 одлуке за преиспитивање одлуке Управног суда, док је у три одлуке одлучивано о поништењу уговора о јавној набавци. У свом излагању председник Републичке комисије навела је и да је на име новчаних такси које је ова комисија изрекла у 2025. години, у републички буџет уплаћено 327 милиона динара, да је буџет Републичке комисије на годишњем нивоу 180 милиона динара. У наставку, навела је и да се Републичка комисија труди да поступа у предметима у што краћем року, па је тако од у 640 предмета одлучено у року од 30 дана, док је у року од 45 дана одлучено о 869 предмета. 
 У дискусији која је уследила учествовали су: Мирослав Алексић, Никола Радосављевић, Драган Станојевић, Ило Михајловски и Верољуб Арсић, чија излагања су тонски снимана.
На предлог председника, Одбор је већином гласова  (осам гласова за, један против, један уздржан)  одлучио да, на основу члана 237. став 4. Пословника Народне скупштине, поднесе Народној скупштини Извештај са Предлогом закључка којим се прихвата Извештај о раду Републичке комисије за заштиту права у поступцима јавних набавки у периоду од 1. јануара до 31. децембра 2025. године.
ДРУГА ТАЧКА ДНЕВНОГ РЕДА: Разматрање Извештаја о спроведеном мониторингу за 2025. годину, који је поднела Канцеларија за јавне набавке 
Председник Одбора подсетио је присутне чланове и заменике чланова Одбора да је чланом 180. став 1. Закона о јавним набавкама прописано да Канцеларија за јавне набавке спроводи мониторинг над применом прописа о јавним набавкама, у циљу спречавања, откривања и отклањања неправилности које могу да настану или су настале у примени овог закона. Такође, подсетио је да је ставом 6. наведеног члана прописано да Канцеларија за јавне набавке припрема годишњи извештај о спроведеном мониторингу који доставља Влади и Народној скупштини најкасније до 31. марта текуће године за претходну годину. Сагласно наведеним одредбама Закона, Канцеларија за јавне набавке је 30. марта 2026. године поднела  Народној скупштини Извештај о спроведеном мониторингу за 2025. годину.
Драгана Марић, в.д помоћника директора и руководилац Сектора за регулативу и мониторинг над применом прописима о јавним набавкама, представила је Извештај о спроведеном мониторингу за 2025. годину који је поднела Канцеларија за јавне набавке. 
	Приликом представљања годишњег извештаја Драгана Марић подсетила је чланове Одбора које су надлежности Канцеларије за јавне набавке. Истакла је да Канцеларија има 43 извршиоца од чега је четворо запослених ангажовано на пословима мониторинга над применом прописа о јавним набавкама, као и да је циљ мониторинга откривање, спречавање и отклањање неправилности насталих у примени Закона о јавним набавкама. 
У 2025. години Канцеларија је поступала по захтевима за спровођење мониторинга од стране државних органа и других институција. По основу редовног мониторинга  Канцеларија за јавне набавке је у 2025. години дала 1.329 мишљење о основаности примене преговарачког поступка, и то: 1.300 позитивних и 29 негативних мишљења.  По основу ванредног мониторинга, Канцеларија за јавне набавке је у 2025. години поступала у 25 захтева посебних одељења за сузбијање корупције виших јавних тужилаштава, као и да је овим захтевима било обухваћено 33 поступка јавних набавки. Такође, Канцеларија је поступала у 11 захтева Министарства унутрашњих послова, којима је било обухваћено 33 поступака јавних набавки. Канцеларија је поступала и по седам захтева Агенције за спречавање корупције, којима је било обухваћено 11 поступака јавних набавки и по основу 72 захтева поднетих од стране републичких органа којима је био обухваћен 51 поступак јавне набавке. 
[bookmark: _GoBack]У наставку излагања Драгана Марић је истакла и да је у току 2025. године Канцеларија поднела 290 захтева за покретање прекршајних поступака код надлежних судова и да су до данас прекршајни судови донели 127 пресуда по тим захтевима. У случају неправилности у поступцима јавних набавки, које садрже неистините податке, Канцеларија је документацију прослеђивала надлежним тужилаштвима, а у случајевима да када су се достављена обавештења односила на указивање неправилности у поступању наручиоца приликом извршења уговора о јавним набавкама, Канцеларија је неисправну документацију слала на даљу надлежност Сектору за буџетску инспекцију, који врши надзор над  извршењем уговора о јавним набавкама. 
 У дискусији која је уследила учествовали су: Светлана Милијић и Верољуб Арсић чија излагања су тонски снимана.
На предлог председника, Одбор је једногласно  (девет гласова за) одлучио да, на основу члана 237. став 4. Пословника Народне скупштине, поднесе Народној скупштини Извештај са Предлогом закључка којим се прихвата Извештај о спроведеном мониторингу Канцеларије за јавне набавке за 2025. годину.
ТРЕЋА ТАЧКА ДНЕВНОГ РЕДА:  Разматрање Годишњег извештаја Комисије за хартије од вредности за 2025. годину који је поднела Комисија за хартије од вредности 
Председник Одбора подсетио је чланове и заменике чланова Одбора да је чланом 350. Закона о тржишту капитала прописано, између осталог, да Комисија за хартије од вредности подноси годишњи извештај Народној скупштини у року од шест месеци од завршетка пословне године, као и да су истим чланом прописани обавезни, саставни документи које годишњи извештај ове комисије треба да садржи. Сагласно наведеном, Комисија за хартије од вредности је 30. јуна 2026. године поднела Народној скупштини Годишњи извештај о свом раду за 2025. годину, који садржи извештај о пословању, финансијске извештаје и извештај независног ревизора о финансијским извештајима Комисије за хартије од вредности.  
Марко Јанковић, председник Комисије за хартије од вредности представио је Годишњи извештај о раду ове комисије за 2025. годину. На самом почетку он је истакао да је остварен приход од 190,3 милиона динара који представља раст од 2,54% у односу на приходе остварене у 2024. години, али да је за 17% мањи од прихода који су планирани за 2025. годину. Расходи Комисије за хартије од вредности у 2025. години износили су укупно 184,2 милиона динара и били су за 20,16% мањи од планираних расхода у 2025. години. Укупна добит коју је Комисија остварила у 2025. години износила је 6,1 милион динара. Трошкови зараде запослених износе 130,5 милиона динара, повећан је број запослених као и зарада запослених због повећања у јавном сектору који је износио 10%. Комисија има систематизована 44 радна места са 60 извршилаца, а запослених је укупно 39. Све зараде се достављају у регистар запослених и објављују у информатору о раду Комисије. Добит од 6,1 милион динара из 2025. године је распоређена  за формирање статутивних резерви. Финансијско стање Комисије за ових 6 месеци за 2026. годину приказује да је остварен приход од 316,5 милиона динара иако је по финансијском плану за целу годину предвиђено 261 милион динара. Укупни расходи су задржани на 76,9 милиона динара. Укупан број друштава за управљање инвестиционим фондовима је 14 друштава, 49 инвестиционих фондова од чега 36 уцитс фондова и 13 алтернативних фондова. Ови фондови управљају имовином која је превазишла 2,3 милијарде евра. Измене и допуне Закона о инвестиционим фондовима у будућем периоду ће помоћи да се употпуности усагласимо са регулативама Европске Уније. Укупан број инвестиционих друштава који послује на територији Републике Србије је 13, од чега је 9 овлашћених банака и 7 банака које обављају послове депозитара. Укупан број инвеститора који имају инвестиционе фондове у Републици Србији је 95000. Истакао је да је 1. јула 2026. ступио на снагу Закон о факторингу чиме је Комисија за хартије од вредности постала надзорни орган за пословање факторинг кућа.
Дискусије по овој тачки дневног реда није било.
На предлог председника, Одбор је једногласно (девет гласова за), одлучио да, у форми Предлога закључка, предложи Народној скупштини да, на основу члана 8. став 1. Закона о Народној скупштини  и члана 239. Пословника Народне скупштине, прихвати Годишњи извештај Комисије за хартије од вредности за 2025. годину.
ЧЕТВРТА ТАЧКА ДНЕВНОГ РЕДА: Давање сагласности на Прву измену Финансијског плана Комисије за контролу државне помоћи за 2026. годину, коју је поднела Комисија за контролу државне помоћи
Председник Одбора подсетио је чланове и заменике чланова Одбора да је чланом 19. ст. 1. и  2. Закона о контроли државне помоћи  прописано да се средства за рад Комисије за контролу државне помоћи обезбеђују у буџету Републике Србије, у оквиру посебног буџетског раздела и из других извора, као и да Савет Комисије утврђује предлог финансијског плана Комисије и доставља га одбору Народне скупштине надлежном за послове финансија на сагласност. Такође, подсетио је да је Одбор за финансије, републички буџет и контролу трошења јавних средстава на 39. седници одржаној 5. децембра 2025. године, дао сагласност на Финансијски план Комисије за контролу државне помоћи за 2026. годину, те да је у међувремену, Комисија поднела Одбору Прву измену Финансијског плана за 2026. годину ради добијања сагласности.
Јасмина Трифуновић, члан Комисије за контролу државне помоћи представила је Прву измену Финансијског плана Комисије за контролу државне помоћи за 2026. годину. У свом уводном излагању истакла је да је у децембру 2025. године Одбор дао сагласност на финансијски план Комисије за котролу државне помоћи, да је укупан износ буџета за 2026. годину износио 123,5 милиона динара, да су ова средства обезбеђена Законом о буџету Републике Србије за 2026. годину у оквиру раздела 64, програма 2301 уређење и управљање и надзор финансијама у оквиру програмске активности 017 контрола државне помоћи. Савет Комисије, на 36. седници одржаној 2. јуна 2026. године, донео је Одлуку о Првој измени Финансијског плана Комисије за контролу државне помоћи за 2026. годину којом је остварена уштеда у буџету Комисије у укупном износу од 4.895.000 динара на економској класификацији 421 - Стални трошкови (2.472.000 динара + 2.423.000 динара) пренета у текућу буџетску резерву у складу са Решењем Владе Републике Србије од 14. маја 2026. године (05 број 401-4751/2026). Истовремено, решењима Министарства финансија о преусмеравању апропријација утврђених Законом о буџету Републике Србије за 2026. годину, од 8. априла 2026. године и 22. маја 2026. године, Комисији је одобрено преусмеравање средстава у износу од 350.000 динара на терет апропријације 421 у корист апропријације 423, односно у износу од 750.000 динара на терет апропријације 421 у корист апропријације 415. Предметном изменом Финансијског плана за 2026. годину Комисија је извршила и прерасподелу средстава на четвртом нивоу економске класификације тако што је прерасподелила средства у укупном износу од 199.000 динара на терет економске класификације 4229 у корист економске класификације 4221. Све наведене промене нису утицале на функционисање и обављање надлежности Комисије.
Дискусије по овој тачки дневног реда није било.
На предлог председника, Одбор је једногласно (девет гласова за), одлучио да, у циљу обезбеђења даљих несметаних услова за рад Комисије за контролу државне помоћи у 2026. години, дâ сагласност на Прву измену финансијског плана Комисије за контролу државне помоћи за 2026. годину.
             Седница је завршена у 12,40 часова.
             Седница је тонски снимана.




      СЕКРЕТАР                                                                                                ПРЕДСЕДНИК 
	
Тијана Игњатовић                                                                                           Верољуб Арсић

